
ΕΠΕΡΩΤΗΣΗ:

Σοβαρά παραμένουν τα προβλήματα σχετικά με τα κρούσματα λεπτοσπείρωσης. Τι μέτρα έχετε πάρει για αυτό το ζήτημα;

Οι δύο θάνατοι και η μία νοσηλεία συνδημοτών μας από λεπτοσπείρωση στο χωριό Καρουσάδες στην Β. Κέρκυρα, ανέδειξαν για άλλη μια φορά την εγκληματική αδιαφορία των «υπευθύνων» κρατικών αρχών, της Περιφέρειας και του Δήμου για την προστασία της δημόσιας υγείας.
Όπως έγινε γνωστό τα δύο πρώτα κρούσματα εμφανίστηκαν τον Μάη. Το Νοσοκομείο Κέρκυρας, βάσει πρωτοκόλλου και οι γιατροί του νοσοκομείου είχαν ειδοποιήσει τον ΕΟΔΥ και τη Διεύθυνση Υγείας της Περιφέρειας. ‘Όμως δεν πάρθηκε κανένα μέτρο, δεν ενημερώθηκαν έγκαιρα και έγκυρα οι κάτοικοι, με αποτέλεσμα να υπάρξει και τρίτο κρούσμα.
Είναι χαρακτηριστικό δε ότι ο Πρόεδρος του ΕΟΔΥ σε δήλωσή του αναφέρει ότι διαχρονικά η Κέρκυρα είναι η περιοχή με την μεγαλύτερη επίπτωση της νόσου, αναδεικνύοντας ότι συνειδητά όλα αυτά τα χρόνια κυβερνήσεις και τοπικές αρχές έχουν αφήσει τους κατοίκους στο έλεος τους χωρίς μέτρα πρόληψης και προστασίας.
Η τωρινή Δημοτική Αρχή αλλά και οι προηγούμενες με την πολιτική τους που θεωρούν κόστος την προστασία της δημόσιας υγείας όχι μόνο δεν κάνουν κάτι για την πρόληψη της ασθένειας, αλλά διαμορφώνουν τους όρους για να αυξάνονται τα κρούσματα. Ολοκληρωμένος σχεδιασμός και έργα που να αφορούν στην ύδρευση, αποχέτευση και άρδευση είναι τελευταία σε προτεραιότητα. Μυοκτονίες συστηματική καθαριότητα είναι άγνωστες λέξεις. Συνήθως οι ίδιοι οι κάτοικοι φροντίζουν για αυτά με δικά τους έξοδα. Το πρόβλημα αφορά όλο το νησί με τα ποντίκια να είναι πολύ συχνοί περιπατητές στους δρόμους.
Αυτή είναι και η αιτία των κρουσμάτων στους Καρουσάδες. Το αποχετευτικό σύστημα (όμβρια και οικιακά λύματα ρίχνονται σε ρέμα έξω από το χωριό, καθώς δεν υπάρχει σύνδεση με τον βιολογικό). Το νερό της τοπικής δεξαμενής τρέχει στον δρόμο εδώ και χρόνια, δημιουργώντας συνθήκες επιδημιολογικής βόμβας, συνθήκες που μπορεί να επιδεινωθούν σε περίπτωση ισχυρών βροχοπτώσεων κλπ.
Σε σημείο του Επαρχιακού δρόμου Καρουσάδων, κοντά στο χωριό, υπάρχει γεφύρι κάτω από το δρόμο, έργο της Περιφέρειας, από το οποίο τα νερά φεύγουν ανεξέλεγκτα στην αυλή παρακείμενου σπιτιού που βρίσκεται ακριβώς κάτω από το δρόμο. Αν συνυπολογίσουμε και την έλλειψη αποχετευτικού δικτύου αντιλαμβάνεστε ότι μια οικογένεια ζει σε συνθήκες πιθανής μόλυνσης.
Από την άλλη η κατάσταση υποβάθμισης και υποστελέχωσης του δημόσιου Νοσοκομείου και των Κέντρων Υγείας του νησιού, η υποστελέχωση των υπηρεσιών Περιφέρειας και Δήμων και κυρίως η συνέχιση της πολιτικής που θέτει τελευταία τα έργα και τις χρηματοδοτήσεις που αφορούν στις ανάγκες του λαού, δεν μπορεί παρά να μεγαλώνει την ανησυχία του λαού
Μετά τα κρούσματα και πολύ καθυστερημένα είχαμε την παρέμβαση του ΕΟΔΥ, που εξαντλήθηκε σε αφίσες ενημέρωσης που κολλήθηκαν στην περιοχή και σε επικλήσεις, για άλλη μια φορά, στην ατομική ευθύνη.

Επερωτάται η κα Περιφερειάρχης:
Αν σε συνεργασία με το Δήμο πήρε όλα τα απαραίτητα μέτρα και πραγματοποίησε τους ελέγχους για:
· Την άμεση και γενική απολύμανση της ευρύτερης περιοχής, αποθηκών κτλ. και γενική μυοκτονία; Τον καθαρισμό όλων των εστιών τρωκτικών (πεταμένα σκουπίδια, εγκαταλελειμμένα σπίτια ή εκτάσεις), των ρεμάτων από τα βοθρολύματα και αποστράγγιση των στάσιμων νερών;
· Την κατασκευή αποχετευτικού δικτύου τέτοιου που να ανταποκρίνεται στις σύγχρονες ανάγκες της περιοχής και τη σύνδεσή του με τον βιολογικό;
· Τον ενδελεχή έλεγχο, επισκευή, καθαρισμό και συντήρηση του δικτύου ύδρευσης και τη δωρεάν παροχή εμφιαλωμένου νερού σε κατοίκους και σχολεία;
· Τον καθαρισμό και την απολύμανση κάδων και σημείων συγκέντρωσης των απορριμμάτων;
· Την έγκυρη ενημέρωση των κατοίκων της περιοχής, ιδιαίτερα όσων ασκούν αγροτική δραστηριότητα και των σχολείων, από επιστημονικό προσωπικό για τη λήψη των απαραίτητων μέτρων προφύλαξης;
· Τη στελέχωση του Κέντρου Υγείας Αγρού και του Νοσοκομείου Κέρκυρας με το απαραίτητο μόνιμο προσωπικό;
· Τον προληπτικό εμβολιασμό των ζώων κτηνοτροφίας και των κατοικίδιων με δημόσια έξοδα;
· την οργανωμένη επιδημιολογική μελέτη και παρακολούθηση στην περιοχή για τον εντοπισμό και την αντιμετώπιση των παραγόντων κινδύνου, την έγκαιρη πρόληψη της νόσου και άλλων λοιμωδών νοσημάτων;
· Θα φροντίσει να ολοκληρώσει το τεχνικό έργο στο συγκεκριμένο σημείο στον επαρχιακό δρόμο που αναφέραμε;

